Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 179/07)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Finocchio di Isola Capo Rizzuto”

ES Nr.: PGI-IT-02650 – 14.12.2020

ACVN ( ) AĢIN (X)

1. Nosaukums vai nosaukumi [ACVN vai AĢIN]

“Finocchio di Isola Capo Rizzuto”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Nosaukums “Finocchio di Isola Capo Rizzuto” attiecas uz svaigiem Foeniculum vulgare Mill. sugas capillaceum pasugas dulce vai azoricum varietātes hibrīdiem/šķirnēm, ko audzē 4. punktā minētajā noteiktajā apgabalā.

Atkarībā no audzēšanas perioda ar AĢIN “Finocchio di Isola Capo Rizzuto” apzīmēto produktu klasificē kā agrīna vai vēlīna tipa produktu, kuram piemīt šādas īpašības:

1. AĢIN “Finocchio di Isola Capo Rizzuto” — agrīnais tips: a) šķirne: “Guttuso”, “50-57”, “Tiziano”, “Michelangelo” un “Tiepolo”; b) ražas novākšanas periods: no oktobra otrās dekādes līdz februāra vidum; c) izskats: kompakta galva, augšpusē un apakšpusē saplacināta, ar taisniem kātiem; d) krāsa: balta ar gaiši zaļu dzīslojumu, zaļas lapas; e) garša: savdabīga, ļoti maiga, ļoti svaiga; košļājot produkts ir kraukšķīgs; viegli atdalāmas šķiedras; f) smarža: savdabīga, ar spēcīgu primāro aromātu, bez blakus niansēm; g) izmērs: diametrs — no 50 līdz 150 mm; h) galvas bruto svars — no 200 līdz 1 000 g.

2. AĢIN “Finocchio di Isola Capo Rizzuto” — vēlīnais tips: a) šķirne: “Narciso”, “Donatello”, “Tintoretto” un “Riace”; b) ražas novākšanas periods: no marta beigām līdz jūnija vidum; c) izskats: kompakta noapaļotas formas galva; d) krāsa: ļoti koši balta ar gaiši zaļu dzīslojumu; e) garša: savdabīga, ļoti maiga, ļoti svaiga; košļājot produkts ir kraukšķīgs; viegli atdalāmas šķiedras; f) smarža: savdabīga, ar spēcīgu primāro aromātu, bez blakus niansēm; g) izmērs: diametrs — no 50 līdz 150 mm; h) galvas bruto svars — no 200 līdz 1 000 g.

Pamatojoties uz ekspertu grupas veikto testu rezultātiem, produktam “Finocchio di Isola Capo Rizzuto” piemīt šādas fizikālās, ķīmiskās un organoleptiskās īpašības:

fizikālķīmiskās īpašības:

— pelnvielu saturs (sausna): ≤ 1,2 %;

— refrakcijas koeficients: ≥ 6,0° pēc Briksa;

— kopējais cukuru saturs: ≥ 3 %.

Produktu var tirgot “mocarellas” formā, t. i., tikai bumbuļveidīgo daļu bez kātiem.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem ražošanas posmiem (audzēšanai, šķirošanai un sākotnējai iepakošanai) jānotiek 4. punktā minētajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Papildus ES AĢIN logotipam un spēkā esošajos tiesību aktos paredzētajai informācijai uz iepakojuma jābūt arī norādei “IGP Finocchio di Isola Capo Rizzuto” [AĢIN “Finocchio di Isola Capo Rizzuto”] un nosaukuma logotipam. Krāsaino un melnbalto (pozitīva un negatīva) versiju skatīt 1. attēlā.

Uz iepakojuma jābūt arī visai informācijai, kas vajadzīga, lai identificētu individuālā ražotāja vai ražotāju apvienības un iepakotāja vārdu/nosaukumu un adresi vai juridisko adresi.

Logotips

AĢIN logotips ir šāds:

Krāsainā versija Melnbaltā versija (pozitīvs) Melnbaltā versija (negatīvs)

4. Ģeogrāfiskā apgabala īsa definīcija

Ar AĢIN “Finocchio di Isola Capo Rizzuto” apzīmētā produkta ražošanas apgabalā ietilpst visa Katandzāro [Catanzaro] provinces pašvaldību Botricello un Belcastro teritorija un visa Krotones [Crotone] provinces pašvaldību Mesoraca, Cutro, Isola di Capo Rizzuto, Crotone, Rocca di Neto un Strongoli teritorija.

5. Saikne ar ģeogrāfisko apgabalu

AĢIN “Finocchio di Isola Capo Rizzuto” apstiprinājuma pieprasījuma pamatā ir saikne starp ģeogrāfiskā apgabala nodrošināto produkta kvalitāti un reputāciju.

Produkta “Finocchio di Isola Capo Rizzuto” reputācija ir izveidojusies tādu ražošanas apgabala agronomisko un klimatisko faktoru kombinācijas rezultātā, kuri šo apgabalu padara īpaši piemērotu šā dārzeņa audzēšanai.

Konkrēti, ziemā un pavasarī apgabalā ir īpaši maigi klimatiskie apstākļi; mālsmilts augsne ar ļoti tuvu virsmai esošo gruntsūdeņu līmeni nodrošina, ka augi izjūt kontrolētu ūdens trūkumu, kas veicina nedaudz palēninātu augšanu un zema sausnas satura veidošanos, padarot fenheli kraukšķīgāku un sulīgāku.

Turklāt bumbuļa veidošanās laikā irdenajā augsnē tam nav nekādas pretestības, un tas nozīmē, ka dārzenim izveidojas perfekta dažādajām šķirnēm raksturīgā forma bez deformācijām.

Augsnes īpašību dēļ tikai nelielai daļai fenheļa bumbuļu izveidojas garš “kakls”. Izmantotais audzēšanas paņēmiens ietver pārstādīšanu tādā dziļumā, kas nodrošina pilnīgi baltu bumbuļa krāsu. Šo īpašību veicina arī vieglā augsne.

Interesants fakts, kas liecina par ciešo saikni starp apgabala piemērotību un nosaukumu “Finocchio di Isola Capo Rizzuto”, ir plaši izplatītā paraža zemesgabalus un saimniecības nodēvēt šajā apgabalā labi zināmu vietu nosaukumos. Šie nosaukumi gandrīz vienmēr tika izmantoti, lai klasificētu šajos apgabalos audzētos produktus, un to izmantošana bija atkarīga arī no tā, cik veiksmīgs konkrētais produkts tolaik bija tirgū. Šā iemesla dēļ Jonijas jūras piekrastes apgabali, kas atrodas uz dienvidiem no Capo Rizzuto un stiepjas caur Capo Colonna (Krotonē) līdz Strongoli Marina piekrastei ziemeļos, tika dēvēti par “terreni per finocchi di Isola” [“Izolas fenheļu zeme”].

Lai gan ir pierādījumi tam, ka produkts “Finocchio di Isola Capo Rizzuto” ir laists tirgū kopš XX gadsimta sākuma, īpašu nozīmīgumu Itālijas augļu un dārzeņu tirgos, jo īpaši laikā no novembra līdz maijam, tas ieguva pagājušā gadsimta otrajā pusē.

To papildina un apstiprina reliģiskie un ar vīnu un pārtikas produktiem saistītie pasākumi, kā arī vietējie festivāli, kas jau vairākus gadus notiek Izolas di Kapo Ricuto [Izola di Capo Rizzuto] pilsētas centrā esošajā Piazza del Popolo.

Jāpiemin arī 1991. un 1992. gada 1. maija“Ortomercato” festivāli, kuros tika popularizēta vietējā produkcija, arī pašvaldības teritorijā audzētais produkts “Finocchio di Isola Capo Rizzuto”, kā arī tikai produktam “Finocchio di Isola Capo Rizzuto” veltītie festivāli, kas notika 1983. gada 27. martā un 1984. gada 1. aprīlī.

Vienlaikus ar svētkiem, ko rīko par godu Grieķu madonnai — Izolas di Kapo Ricuto aizbildnei —, kopš XX gadsimta 90. gadu beigām tiek rīkots arī festivāls “Festa degli Agricoltori” [“Zemnieku festivāls”]. Tas izceļ produkta nozīmi šajā teritorijā, kas tiek uzskatīta par īpaši piemērotu produkta “Finocchio di Isola Capo Rizzuto” ražošanai.

Tagad regulārs ikgadējs pasākums, kas notiek no aprīļa beigām līdz maija sākumam, — atsāktais “Sagra del Finocchio di Isola Capo Rizzuto” [“Finocchio di Isola Capo Rizzuto” festivāls] — ir piesaistījis pat Itālijas plašsaziņas līdzekļu interesi. Piemēram, 2018. gada 28. aprīļa festivāls tika rādīts televīzijas raidījumā “Ricette all’italiana” [“Itālijas receptes”] kanālā “Rete 4”, bet 2019. gada 11. maija festivālā tika apzināti izmantots apzīmējums “Finocchio d’ORO”, kas jāsaprot kā “il tesoro di Isola di Capo Rizzuto” [“Izolas di Kapo Ricuto dārgums”] (2019. gada 11. maijs, Palazzo Vescovile, Izola di Kapo Ricuto).

Produkta “Finocchio di Isola Capo Rizzuto” vairāk nekā trīsdesmit gadus ilgo reputāciju apstiprina arī tas, ka 2009. gadā organizētajā iniciatīvā “Fresco di Legalità” [“Svaigs un likumīgs”] tieši šis produkts tika izvēlēts kā simbols produktam, kas audzēts un novākts zemē, kura atgūta no mafijas grupējuma ’Ndrangheta Izolas di Kapo Ricuto pašvaldības teritorijā. Šo iniciatīvu organizēja Associazione Libera Terra [Zemes atgūšanas apvienība], ko izveidoja Don Ciotti sadarbībā ar Krotones prefektūru un Krotones un Santa Severina diecēzi, un to atbalstīja Confederazione Italiana Agricoltori [Itālijas Zemnieku konfederācija], COPAGRI [Lauksaimniecības ražotāju konfederācija], ACLI Terra [Itālijas lauksaimnieku kristīgā apvienība], CONFAGRICOLTURA [Itālijas Lauksaimniecības vispārējā konfederācija] un COLDIRETTI [Nacionālā tiešo audzētāju konfederācija].

Vēl viena norāde uz to, ka “Finocchio di Isola Capo Rizzuto” ir atzīts produkts, ir fakts, ka tam tiek noteiktas augstākas cenas nekā parastajam fenhelim pat vairumtirdzniecības tirgū.

Produkta “Finocchio di Isola Capo Rizzuto” reputāciju apstiprina arī tā garša un organoleptiskās īpašības. 2017. gada 8. maijā un 2020. gada 11. jūnijā laboratorija “pH S.R.L”, kas atrodas Tavernelle (Florences provincē), veica sensoros testus, lai noteiktu produkta “Finocchio di Isola Capo Rizzuto” organoleptiskos/sensoros komponentus. Ekspertu grupa šo fenheli raksturoja kā tādu, kam piemīt “savdabīgs un spēcīgs primārais aromāts bez blakus niansēm (..), parasti ļoti maiga un ļoti svaiga garša, un košļājot tas ir kraukšķīgs”.

Šīs organoleptiskās īpašības ir minētas arī reizi divās nedēļās izdotā žurnāla “Il Crotonese”2020. gada 6. marta numurā, kurā bija iekļauts Franco Laratta raksts, kurā teikts, ka “Finocchi di Isola Capo Rizzuto colpiscono per l’aroma persistente e per quel sapore indimenticabile” [“Finocchi di Isola Capo Rizzuto” ir noturīgs aromāts un neaizmirstama garša] un ka “Finocchi di Isola Capo Rizzuto” smarža laukos ir unikāla, izteiksmīga šīs ainavas iezīme.

Produkts “Finocchio di Isola Capo Rizzuto” ir turpinājis saglabāt savu tirgus daļu, ko veicinājusi ar tā nosaukumu un vēsturi saistītā labā reputācija. Produkts “Finocchio di Isola Capo Rizzuto” ir svarīga sastāvdaļa daudzās vietējās tradicionālajās receptēs, un, tā kā tam ir savdabīga garša un tas ir daudzveidīgi izmantojams kulinārijā (svaigā un ceptā veidā, konditorejas izstrādājumos, konservos u. c.), tas ir labi zināms pavāru un gastronomijas speciālistu vidū.

Populārākajos kulinārijas blogos internetā ir atrodamas receptes, kuru sastāvdaļu vidū ir skaidri norādīts tieši “Finocchio di Isola Capo Rizzuto”. Šajos kulinārijas receptēm veltītajos blogos ir izklāstīti soļi, kas jāveic, gatavojot ēdienu, un šis fenhelis ir īpaši minēts kā samtainais “Finocchio di Isola Capo Rizzuto”. Anna Aloi kanālā “A casa tua in tour” (tagad YouTube kanāls “IGB A CASA TUA”) 2017. gadā min “Zuppa speziata di cannellini e finocchi di Isola Capo Rizzuto” — pikantu zupu, kas pagatavota no cannellini pupiņām un “Finocchio di Isola Capo Rizzuto”. Receptes ir atrodamas arī tādu Michelin zvaigznes saņēmušu pavāru (Giuseppe Romano, Antonio Biafora, Antonio Abbruzzino) sociālo mediju kontos, kuri “Finocchio di Isola Capo Rizzuto” izvēlējušies kā izejvielu dažos savos gatavotajos ēdienos, piemēram, receptēs “Rognone, finocchio di Isola Capo Rizzuto e anice stellato” [nieres, “Finocchio di Isola Capo Rizzuto” un zvaigžņainais anīss] un “Animella, acciughe e Finocchio di Isola Capo Rizzuto” [dziedzeri, anšovi un “Finocchio di Isola Capo Rizzuto”].

Vairākas atsauces ir atrodamas arī žurnālos un/vai publikācijās (fragments no 2006. gada 28. novembra žurnāla “Touring Club Italiano” Kalabrijas [Calabbria] reģiona Tūrisma padomes Pārtikas un vīna ceļveža “A tavola tra Storia e Leggenda” [“Ap galdu ar stāstiem un leģendām”]), kā arī tādās labi zināmās TV programmās kā “L’ingrediente perfetto” [“Perfektā sastāvdaļa”] kanālā “La7”2020. gada 19. janvāra raidījumā.

Nosaukuma “Finocchio di Isola Capo Rizzuto” reputāciju apstiprina vairāk nekā 2 000 rezultātu, ko atrod visbiežāk izmantotās meklētājprogrammas internetā.

Atsauce uz specifikācijas publikāciju

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) OV L 343, 14.12.2012., 1. lpp.